Az első kilométer - Tanulj meg futni!

Nacsa Zsanett, Szladek Andrea

Nacsa Zsanett Helga - Szladek Andrea

Tanulj meg futni!

Légy a saját futóedződ!

Megtanítom, hogy juss el a 100 métertől

az 5 kilométerig!

Copyright © 2025 Szladek Andrea/SmartQBooks

Tartalom

Bemutatkozás – A szerzők

Miért tesz jót a futás a léleknek?

Mi a futás?

Miért akarsz futni?

Hogyan kezdd el a futást?

Milyen ruhát válassz, és miért fontos ez?

Milyen órát válassz?

Készíts edzéstervet!

Tartsd az edzéstervet!

Táplálkozz helyesen!

Táplálékkiegészítők

Aludj eleget!

Válassz egy másik sportot!

Érd el a célodat!

Ha elérted a célod, akkor se hagyd abba!

Járj versenyekre!

Fuss a barátaiddal!

Élvezd a futást!

Sérülések

Bőrápolás

Amikor eltűnik a motiváció… és csak a kifogások maradnak

Futás és önismeret – Mit tanít rólad a mozgás?

A futás, mint mentális edzés – Hogyan használd az elmédet, hogy továbbmenj?

Utolsó kör

Bemutatkozás – A szerzők

Sziasztok!

Ketten két nézőpontból, de egy közös céllal írtuk ezt a könyvet: hogy bárki, aki valaha is gondolt a futásra – vagy már próbálta, de feladta – új lendületet kapjon. Egyfelől egy tapasztalt futó osztja meg Veletek a gyakorlati tudását, a versenyek, edzések és a kitartás világából hozott tanulságait. Másfelől egy coach azt a belső utat segít feltárni, amely a célok kitűzésétől a mentális akadályok legyőzéséig vezet. Együtt egy olyan könyvet alkottunk, amely nemcsak a futás technikai oldaláról szól, hanem arról is, hogyan találhatod meg benne önmagad – és hogyan maradhatsz rajta az úton.

Nacsa Zsanett Helga

Hobbifutó vagyok. 10 éve kezdtem el aktívan futni. Hat félmaratonon, három maratonon és számos rövidebb távon álltam már rajthoz ez alatt az idő alatt. Négyszer körbefutottam a Balatont csapatban és voltam Futniszép márkanagykövet is. Nem vagyok kifejezetten gyors futó, viszont annál jobban élvezem a futást. Ezalatt a 10 év alatt számos mélyrepülésem volt és sokszor szárnyaltam is a futás területén. Azt nem mondom, hogy mindent is láttam, de sok mindent tapasztaltam. Voltam sérült fizikailag és mentálisan is. DE soha nem adtam fel! Valahogy mindig kimásztam a gödörből. Edzettem egyedül és edzővel is. Futottam egyedül, párban és csapatban is. Indultam sírva edzésre és széles mosollyal is. Volt lelkiismeretfurdalásom, mert a kisfiamat otthon hagytam - persze nem egyedül - és mentem futni. Hogy mi motivált és miért csináltam mégis? Elsősorban a saját egészségemért. Mert szerintem a futás a legegyszerűbb sport. Te osztod be az idődet és bármikor, bárhol tudsz futni. Fitten és egészségesen tart és mindig jelez, ha valami baj van a testedben. Másodsorban a kisfiam miatt, aki ma már nagyfiú. A futást ugyan nem szereti, de a kitartást, a nem adom fel-t, a megcsinálom csak azért is-t és akkor is egészséges leszek-et látja tőlem. És bár nála nem a sportban, de az élet más területén, ez nagyon látszik. Hihetetlen kitartása van a tanulásban, annak ellenére, hogy sok nehézséggel küzd! De akkor sem adja fel, és megy és csinálja! És ezért nekem megéri minden alkalommal kimenni és jobb láb - bal láb. Menni előre, példát mutatni, mert ennél nincs nekem fontosabb.

Hát ezeket a tapasztalatokat szeretném Veletek is megosztani! Készen állsz? Kezdhetjük? 😊

Szladek Andrea

Nem vagyok futó. Vagyis… eddig azt hittem, hogy nem vagyok az. Mindig próbálkoztam, nekivágtam lelkesen, aztán néhány hónap után valami mindig megtört bennem. Elbuktam. Megint. Aztán jött az ötlet: írjunk egy könyvet a futásról. De ahogy haladtam vele, valami megváltozott. Ahogy Zsanett történetét hallgattam, ahogy egyre mélyebbre ástam magam a saját kudarcaimban, rájöttem, hogy nem a futással volt baj. Hanem a céllal, amit kitűztem magam elé. Rossz irányba néztem.

És most? Most már tudom, hogy nem fogom feladni. Mert értem, miért csinálom. Mert a cél már nem egy elérhetetlen kép a fejemben, hanem egy érzés, ami minden lépésben ott van. Köszönöm magamnak, hogy végre megértettem ezt. Köszönöm Zsanettnek, hogy a saját történetével tükröt tartott elém. És köszönöm mindenkinek, aki hitt bennem az úton – még akkor is, amikor én magamban kételkedtem.

Most már tudom: megyek tovább. Lépésről lépésre.

Folytatjuk ?

Miért tesz jót a futás a léleknek?

A futás nem csupán a testet edzi, hanem a lelket is gyógyítja. Sokak számára a futás nem csupán egy sport vagy egy mozgásforma, hanem egyfajta meditáció, menedék a mindennapok stressze elől. De miért van ilyen erős hatása a lelkünkre? Lássuk, milyen pozitív változásokat hozhat az életünkbe!